b'\n_START_ARTICLE_\nFatma Ceren Necipo\xc4\x9flu\n_START_PARAGRAPH_\nFatma Ceren Necipo\xc4\x9flu (18. tammikuuta 1972 \xe2\x80\x93 1. kes\xc3\xa4kuuta 2009) oli turkkilainen harpisti. H\xc3\xa4n suoritti lukio-opintonsa Istanbulin saksalaisessa koulussa ja valmistui 1992. H\xc3\xa4n oli opiskellut Istanbulissa harpunsoittoa jo lukio-opintojensa aikana. Niiden j\xc3\xa4lkeen h\xc3\xa4n opiskeli Bo\xc4\x9fazi\xc3\xa7in yliopiston k\xc3\xa4\xc3\xa4nn\xc3\xb6ksen ja tulkkauksen laitoksella suorittaen alemman korkeakoulututkinnon vuonna 1997._NEWLINE_L\xc3\xa4hdetty\xc3\xa4\xc3\xa4n Yhdysvaltoihin Necipo\xc4\x9flu opiskeli Louisiana State Universityn musiikkikoulussa valmistuen 1999. Sitten h\xc3\xa4n opiskeli Indiana Universityn Jacobs School of Musicissa valmistuen vuonna 2001. H\xc3\xa4n sai opetusta harpisti \xc5\x9eirin Pancaro\xc4\x9flulta. Kotimaahan paluun j\xc3\xa4lkeen Necipo\xc4\x9flu liittyi sinfoniaorkesteriin Bursassa ja p\xc3\xa4\xc3\xa4si luennoimaan pianon- ja harpunsoitosta Anadolun yliopistoon. H\xc3\xa4n esiintyi lukuisissa resitaaleissa ja konserteissa sek\xc3\xa4 Turkissa ett\xc3\xa4 ulkomailla. H\xc3\xa4n my\xc3\xb6s sai monia kansainv\xc3\xa4lisi\xc3\xa4 palkintoja._NEWLINE_Harpisti kutsuttiin Rion nelj\xc3\xa4nnelle harppufestivaalille esitt\xc3\xa4m\xc3\xa4\xc3\xa4n kaksi resitaalia. H\xc3\xa4n oli Air Francen lennolla 447 aikomuksenaan palata kotiinsa Pariisin kautta, kun lentokone katosi Atlantin yll\xc3\xa4 kes\xc3\xa4kuussa 2009.'